
Forord

Det er et privilegium å få anledning til å formidle faglig kunnskap i Universitetsforlagets hva er-serie.

Min bakgrunn fra idrett, helse og dans preger min forståelse av kroppen. Jeg tror at eksempler fra slike arenaer representerer noe allment og viktig for dagens mennesker. Jeg håper også at den kulturelle og teoretiske sammenhengen jeg har valgt å sette kroppen inn i, åpner for noen nye perspektiver. Videre ønsker jeg at boka skal stimulere leserne i opplevelsen av seg selv og andre som kropper i verden.

Dikteren Stein Mehren sa en gang at han ønsket seg lesere som evner å gjøre teksten til noe mer enn det forfatteren selv har tenkt. Mitt håp er at denne boka skal inspirere og engasjere leseren, samt bidra til å utfordre vante tankemønstre.

God lesning!

Gunn Engelsrud

Juli 2006





Hvorfor er spørsmålet «hva er kropp» aktuelt?

Spørsmålet er et av de mest fundamentale i livet. Livet leves gjennom kroppen. Kroppen er avhengig av forholdet til andre; kroppen er relasjonell og individuell på samme tid. Kroppen kan verken reduseres til et fysisk objekt eller til en sosial konstruksjon. Vi både er og har en kropp. I tillegg virker kropper på hverandre, og de blir preget av det samfunnet de lever i. Ja, kroppen kan til og med uttrykke mer enn ord, som det ofte blir sagt.

I dagens populærkultur omgås ofte disse sentrale livsvilkårene for kroppen, og det skapes et inntrykk av at det handler mest om hvordan kroppen skal og bør se ut. Kroppen er på et vis blitt den vestlige verdens store oppussingsobjekt. Det er gode tider for dem som reklamerer for å forme kroppen til å bli tynnere, mer muskuløs, mer sensuell og sexy, sterkere, renere og friskere. Oppslag om at folk (særlig unge jenter og godt voksne kvinner) er misfornøyde med kroppen, er gjengangere i media. «Hvor fornøyd er du med kroppen din» blir i dag oppfattet som et legitimt spørsmål å stille, også innenfor forskning. Misnøyen med kroppen fremstilles ofte som en målbar størrelse som kan stige eller synke som temperaturen på et termometer. Beundrende blikk rettes mot dem som har oppnådd «idealkroppen». Ved å designe kroppen som om den var en formbar leirklump eller et manipulerbart objekt, kan en person tilsynelatende øke sin kulturelle verdi eller foreta en investering, som det heter. Politikere, idrettsutøvere og kjente mennesker avbildes og styles opp, under overskrifter som «Slik har du aldri sett dem». Spørsmål om hvilken kroppsdel de liker best ved seg selv og andre, er like vanlige som spørsmål om oljepriser og kulturpolitikk. Kroppens utseende og form blir en sosial markør for lykke, status og makt. Kulturelle verdier skrives inn i bildene av kjente personer, og de blir plassert i tekster og bilder der andre kan bedømme deres utseende og kroppsform. «Kroppen min er bare min,» sier teksten til bildet av TV-personligheten Dorthe Skappel i et badebasseng. Bildet pryder en av forsidene på Dagbladets Magasinet. Forstått som privat eiendom blir kroppen et objekt den enkelte kan investere i for å øke verdien av seg selv, og dermed noe som kan omsettes og formes i et marked.

Til tross for en slik økende grad av konsumentorientering når det gjelder kroppens utseende, gir dette også en unik mulighet til å oppsøke gode opplevelser med velbehag og avslapning. Et nytt velværesenter tok for eksempel nylig navnet Embrace Me. Slik sett kan samtidens konsumentkultur ses som tvetydig; den både skaper og dekker behov for kroppsopplevelser og nye måter å kunne nyte og føle velvære på. Tilbud som handler om å pleie kroppen, finnes i større omfang enn noen gang i historien. En kan fornye seg og «velte seg i velvære», slik det nylig ble slått opp i en dagsavis.

At kroppen blir betraktet som noe som kan modifiseres og endres, er imidlertid ikke noe nytt fenomen. Det sies at det er like gammelt som menneskeheten selv. Kroppsmodifiserende praksiser har eksistert i mange sosiale sammenhenger; masker, maling og ritualer er blitt brukt for å bearbeide menneskelige problemer eller komme i kontakt med krefter, ånder og naturen. Folk har brukt kroppen til å danse for å stilne vind eller blidgjøre fruktbarhetsguder, plaget kroppen med askese for å frelse sin sjel, latt seg piske for å bli befridd fra onde ånder, oppsøkt ekstase og strebet mot oppnåelse av skjønnhetsidealer. Kroppens skjønnhet og form har og har hatt en enorm tiltrekningskraft; fra Michelangelos og Leonardo da Vincis kunstneriske gjenskapinger av kroppen til fotografier av dagens supermodeller.

Det nye er at endring av kroppen blir mulig for langt flere mennesker, og at plastisk kirurgi blir stadig mer tilgjengelig. Mindre smertefulle og mer avanserte operasjonsteknikker utvikles. I og med at det er leger som utfører plastisk kirurgi, får det oppmerksomhet som et behandlingstilbud. Spørsmålet blir da, slik forfatteren Linn Ullmann stiller det i sin faste spalte i Aftenposten, hva det er legene behandler? Hva heter sykdommen som behandles? Er den plastiske kirurgien kun basert på ideer om at noe alltid kan være feil med kroppens utseende?

Det kan virke som om et nytt, homogenisert kropps- og skjønnhetsideal, basert på bestemte vestlige standarder, er i ferd med å etablere seg. Østlige skråstilte øyne rettes opp, og brasilianske små bryster, som før ble regnet som attraktivt, legges under kniven for rekonstruksjon. Et av de mest dominerende mediebudskapene er at ingen lenger skal behøve å leve med en kropp de ikke liker. Kroppen oppfattes ikke lenger som skjebne. Gjennom at kroppen er blitt et symbol for vellykkethet, får spørsmålet «hva er kropp?» en særlig aktualitet. Kroppsfokusering, mangfold i valg av kroppsmodifiserende helsetilbud og et generelt fokus på iscenesettelse av sin personlighet skaper også sårbarhet og engstelse og får oss lett til å tenke på om kroppen vår er god nok.

Mange arbeidsoppgaver krever ikke lenger aktiv kroppsbruk og tilstedeværelse. Virtuelle rom og Internett skaper fleksible sosiale kontaktflater, mens den konkrete kroppen blir sittende stille. Nærmest daglig har pressen oppslag der inaktivitet og overvekt beskrives som en trussel mot folkehelsen. I store deler av arbeidslivet er det ikke lenger behov for muskelkraft, og kroppen trenger ikke hvile etter hardt kroppsarbeid. Folk hviler hodet ved å jogge eller bevege maskiner på et treningsstudio. Mens arbeidslivet og maskinene før trengte en kropp for å fungere, trenger nå folk maskiner for å trene kroppen.

Det har også oppstått områder der det er vanskelig å skille hvor kroppen begynner og maskineriet starter; pacemakere, genetisk behandling, bioteknologi og biometrisk informasjon (fingeravtrykk, DNA-spor, biologisk materiale/koder) gjør at forståelsen av forholdet mellom biologisk materiale og biografisk, personlig fortelling er utfordret som aldri før. Kroppen blir dessuten genetisk kodet. Kriminologen Katja Franko Aas viser hvordan den genetisk kodede kroppen med sine biologiske spor blir betraktet som noe «sannere» enn våre gamle pass med bilde og underskrift. Problematikken er paradoksal: Mens kroppen har tilhørt vitenskapsteoriens problembarn, benyttes i dag kroppens biologiske materiale som sannhetsvitne nummer ett. Fremvekst av ny teknologi gjør det mulig å betrakte celler, vev og organer som selvstendige og utbyttbare produkter. Dette utnyttes videre i en vitenskapelig, rasjonell logikk basert på en forståelse der kroppen som objekt er en forutsetning. Sannheten som finnes i et biologisk materiale, blir forstått som uavhengig av en persons egen stemme. Det er nok med en mikroskopisk prøve eller noen få celler med informasjon om den genetiske koden, og etterpå kan dette benyttes til påvising eller identifisering av narkotikamisbruk, doping i idrett, flyktninger osv. Uavhengig av hva personen selv har å fortelle eller ønsker dialog om. Hva betyr det å kunne bli avslørt, definert og kodet av systemer og teknologi uten selv å kunne uttale seg? Hva betyr det at biologisk materiale tilskrives selvstendig status og lagres i biobanker, og hva med den økende, kommersielt baserte industrien for transplantasjon av organer?

Forestillingen om kroppen som objekt har vært en av de dominerende forestillingene i europeisk kultur og idéhistorie. Ingen fagfelt eller personer kommer utenom den kulturelt skapte ideen om kroppen som objekt. Denne kulturelle forestillingen opprettholdes til stadighet i språklige metaforer, eksempelvis ved å fremstille kroppen som en maskin. I en reklamekampanje for mineralvannet Farris benyttes et bilde av en mann med naken overkropp, med tilhørende tekst: «Verdens fineste maskineri går best på ekte mineralvann.» Andre lignende uttrykk er å lade batteriene, få påfyll av energi, fylle bensin på motoren.

Skiløperen Marit Bjørgen ble før OL i Torino i 2006 beskrevet som «jernkvinnen» som skulle yte for hele nasjonens ære. Selv om fysiologene følger idrettsutøverne med blodprøvetaking for å teste formen, og psykologene tar seg av det mentale, er deres kropper likevel skjøre, uforutsigbare og personlige. De er i høyeste grad avhengige av «å ha dagen», som det sies. Utøvere med problemer på grunn av depresjoner, selvskading, ødelagte relasjoner og selvdestruksjon eksponeres i media. Idrett er ikke bare morsomt; kroppene er presset, og ikke alle finner formen etter oppskriften. Det er lenge siden langrennsløpere tok en pause på matstasjonen med pledd over skuldrene og kvinner gikk stil-langrenn.

Kvinnefrigjøringen på 1970-tallet bidro for eksempel til at Holmenkoll-stafetten ble åpnet for kvinner. Argumentene mot var mange, alt fra mangel på garderober til at etappene var for lange og at det var stygt å se kvinner løpe. Etter at feministen og sprinteren Gerd von der Lippe tidlig på 1970-tallet løp forkledd som mann, var det gjort. Argumentet om at kvinner ikke hadde utholdenhet nok til å delta i slike konkurranser, ble lagt (midlertidig) dødt. Det dukker likevel opp ved hver ny idrettsgren kvinner erobrer, nå sist i hoppsport. Anette Sagen og hennes kolleger får ikke delta i skiflyging og må vente til 2009 før de får være med i VM. Kroppen tillegges altså bestemte betydninger når det gjelder kjønn.

Innenfor medisin og helsefag har forskjeller mellom kjønn lang tradisjon i å bli forklart med ulikheter i og ved kroppen (kroppen forstått ut ifra biologi). I dag er imidlertid interessen også rettet mot å forstå hvilke betydninger kjønn tillegges i ulike sosiale situasjoner. Det å være kvinne, historisk sett, har blant annet blitt assosiert med jord, mørke, det private, omsorg, uklarhet og svakhet. Tilsvarende har det å være mann blitt tillagt betydninger som himmel, lys, det offentlige, makt, klarhet, styrke. Kvinnen har også blitt assosiert med kropp, mannen, derimot, med tanke. Hvordan slike og andre kulturelt skapte karakteristikker av menn og kvinner blir brukt og blir opprettholdt, er problematisert i kjønnsforskningen. At kroppen blir relatert til kjønn, synliggjøres i diskusjoner der det for eksempel hevdes at bestemte typer aktiviteter og bevegelser egner seg spesielt for jenter og ikke for gutter, eller omvendt.

Emosjonelle og symbolske betydninger rundt kroppen blir skapt på mange arenaer, for eksempel ved komikeren og skribenten Shabana Rehmans såkalte mullaløft. Hun løftet mulla Krekar bokstavelig talt fra den grunnen han sto på. Hun destabiliserte hans kroppslige tyngdepunkt og satte dermed i gang en debatt om krenkelse. Løftet viste hvordan kroppen bærer symbolske og kjønnede betydninger, og hvordan symbolske og kjønnede betydninger blir forsterket når kroppen er konkret involvert. Da Shabana Rehman løftet mulla Krekar, så bidro det til å undergrave hans kjønn og den posisjon han ellers måtte ha. Kroppen er et uttrykk for sosial mening, identitet, sosiale hierarkier, sosial status og forskjeller, og disse betydningene kan endres. Det snakkes ikke bare om hva kroppen er, men hvordan kroppen gjøres.

Kulturell symbolikk og språkbruk om kroppen blir synlig gjennom at fete personer assosieres med dovenhet, latskap, mangel på viljestyrke og karakter, mens tynnhet og faste kroppsformer forbindes med viljestyrke og innsats. Det er samfunnets verdier som så å si skrives inn i og på kroppene. Slike verdier får mening langt utover det den enkelte kan påvirke. Måten andre ser på meg som kropp, blir også formet av samfunnet, som igjen er formet gjennom makt, kapital, religion osv. Kroppen blir et sted eller et objekt som samfunnet og sosiale forhold uttrykkes gjennom. Kulturelle forestillinger om kroppen handler også om at kroppen rangeres under den opphøyde sjelen, intellektet og rasjonaliteten og blir forstått som ond, syndig, et sete for synd og skam, som uviktig, som et mekanisk, ikke-intensjonelt objekt – eller hvis den er nyttig, så er det kun i forhold til praktisk håndverk. Et av filosofiens mest debatterte spørsmål er det som refereres til som skillet mellom kropp og sjel, ånd og materie.


Min egen interesse for spørsmålet «hva er kropp?»

Med en oppvekst på landsbygda på 1960-tallet var det lite annet å foreta seg enn å drive idrett. Jeg husker bildet av meg selv i lokalavisen med tre gull- og en bronsemedalje rundt halsen. Skoleidrettsstevnet var arenaen. Friidrett, håndball og langrenn – kroppen kunne prestere i konkurranse med andre. Som lovende langrennsløper i Hvam Idrettslag på Romerike gikk jeg med T-skjorter med teksten: «En dag uten trening er en dag uten mening.» På russekortet sto det: «Et sunt legeme i en nikkers.» Å komme inn på Norges Idrettshøgskole i 1970 var lykken. Idrettshøgskolen lå idyllisk til ved Sognsvann i Oslo. Mens idretten i andre deler av verden var politisert, var livet på Norges Idrettshøgskole fylt av fredelig trening, der økning i oksygenopptak interesserte studentene mer enn politikk og Vietnamkrig. Det var praktisk eksamen i alt fra ishockey, hopp på ski, svømming, turn, volleyball og lengdeløp på skøyter. Fotball for kvinner var ennå ikke på timeplanen. Hadde noen stilt spørsmålet «hva er kropp?» på denne tiden, ville jeg antagelig ha trukket på skuldrene og tenkt at det var et enkelt spørsmål å besvare. Det viktige var at kroppen fungerte, responderte på trening, og at det å trene ga resultater. Kroppen var et prestasjonsverktøy som ved treningsiver og vilje kunne nå høyere, raskere, lenger.

Fra idrettsutdanning var veien til fysioterapi kort. Fysioterapien befant seg på 1970-tallet i et spenningsfelt mellom sosialpedagogikk og medisinsk kunnskap. Å være student i dette spenningsfeltet, som jeg etter hvert ble en del av, skapte mye tvil. Tradisjonen med å studere den døde kroppen hadde forrang. Læring om kroppen gjennom disseksjon og identifisering av muskulatur, skjelettdeler og nerver på kadavre bevart i formalin på Anatomisk institutt ved Universitetet i Oslo, hadde høy status. Vi opplevde stor frustrasjon da vi skulle trene på å finne de samme musklene på hverandres avkledde kropper. Hva var forholdet mellom kadavrene vi hadde studert og oss selv som unge studenter i alle størrelser og fasonger? Fra idrettsverdenens friske kropp og innsatsvilje var det en utfordring å møte fysioterapiens anatomiske kropp, som også var svekket, fragmentert og syk.

Fysioterapipraksis med pasienter fascinerte imidlertid stort. I møtet med mennesker erfarte jeg at kropper, på tross av stivheter, plager og smerter, er bevegelige, vitale, tilgjengelige og foranderlige når en tar utgangspunkt i tilstander, følelser og erfaringer personen selv har. Paradoksalt, eller kanskje var det helt logisk, ble examen philosophicum og møtet med filosofiske problemstillinger det som skulle til for å få plassert spenningsfeltet og den implisitte forståelsen av kroppen i den tradisjonelle fysioterapien. Den gang, som nå, mente jeg at hvordan kroppen forstås, har stor betydning for hvordan fysioterapi utøves. Hovedoppgaven med den ambisiøse tittelen Kropp og sjel  et dialektisk eller dualistisk forhold? Et forsøk på avklaring av et av fysioterapiens grunnlagsproblemer representerte mitt første selvstendige skritt i retning av å arbeide teoretisk med kroppen. Verkene til den franske filosofen Maurice Merleau-Ponty og møtet med fenomenologien som tanketradisjon var en enorm inspirasjon, særlig fordi den bidro til å underbygge interessen for å forstå kroppen som erfart og levd.

Dans ble etter hvert et område som utvidet forståelsen av den uttrykkende, virkelystne, sansende og erfarende kroppen. I dansen var det det å være i bevegelsen som var engasjerende. En erfaring som også kunne ligne på det å gå langrenn på dager da alt klaffet, da god glid og samstemte bevegelser skapte en fornemmelse av å suse gjennom terrenget. I ettertid har jeg tenkt på hvor liten oppmerksomhet denne vesentlige erfaringen ble gitt i langrennstreningen. I dansen fikk den imidlertid oppmerksomhet. Erfaringen av å være kreativ og undersøkende, eksperimentene med kraftbruk og bevegelsesretninger, bruken av rommet og tiden i bevegelse fikk avgjørende betydning for retningen på min kunnskapsinteresse når det gjaldt trening og bevegelse. Ut fra erfaringen med dans og kreativ bevegelse kunne spørsmålet «hva er kropp?» besvares med at kroppen må forstås som et kunstverk, som ekspressiv, vital og uttrykkende.

Som idrettsutøver var altså prestasjon, vilje og utholdenhet i en frisk og sterk kropp det sentrale. Fysioterapien handlet, på sin side, om alt som var feil, sykt eller unormalt med kroppen. Dansen, derimot, var primært rettet mot den uttrykkende og ekspressive kroppen. Ved å delta på disse tre arenaene fikk jeg et tydelig innblikk i at kroppen kan ses svært forskjellig, og et utmerket utgangspunkt for å undersøke hvordan ulike teoretiske antagelser om kroppen både kan uttrykkes i og være implisitt på et felt. Når det er tale om kropp, så er det alltid ut fra en bestemt forståelse. Derfor gjelder det å komme på sporet av de forståelser, eksplisitte som implisitte, som gjør at kroppen kommer til uttrykk eller praktiseres på bestemte måter.

Det kan finnes mange gode grunner til å gi seg i kast med spørsmålet «hva er kropp?». Bokas hensikt er å løfte frem forståelser av kroppen slik de kommer frem eksplisitt og implisitt på ulike samfunnsområder. Temaene som behandles i de ulike kapitlene, er selektive og preget av min erfaring, mitt teoritilfang og mine innfallsvinkler. Boka skrives likevel i dialog med ulike teoretiske kroppssyn og vil bli underbygd av empirisk forskning på feltet, samt relatere seg til den store interessen som finnes for kropp. Jeg trekker særlig inn forskning fra ulike trenings- og bevegelseskontekster, og bruker konkrete eksempler for å vise et mangfold av erfaringer.



Bokas innhold

Boka er inndelt i seks kapitler etter innledningen.

Kapittel 1: Kamp om kroppsforståelser. I dette kapitlet presenteres først teori om hva en kropp–sjel-splittelse går ut på. Som teoretisk posisjon har denne splittelsen hatt stor betydning for forståelsen av kroppen. Deretter gjennomgås noen utvalgte posisjoner innenfor fenomenologi. Fenomenologi har, fra å være et fraværende perspektiv i helse- og idrettsfag, blitt et ord som i dag nær sagt er på alles lepper. Hensikten er å redegjøre for hva fenomenologisk teori kan bidra med for å forstå kroppen.

Kapittel 2: Kroppen som betydningsfull organisme. Kapitlet innledes med å skissere noen tilbakevendende diskusjoner om hvorvidt kroppen skal forstås som natur eller kultur, vital eller mekanisk. Jeg presenterer en forståelse av hvordan kroppen fungerer, der det sentrale er å vise at kroppens bygning, funksjoner og bevegelser har mening og betydning.

Kapittel 3: Kroppen som symbol og varemerke. Dette kapitlet er basert på teoritradisjoner i samfunnsvitenskap som er relatert til det som ofte kalles den kroppslige vending. I dette kapitlet brukes eksempler fra kroppsmodifikasjon som bidrag til å synliggjøre hva det innebærer at kroppen skapes i og av samfunnet.

Kapittel 4: Kroppens mange språk. Jeg ønsker her å bidra til å forstå at språket om kroppen er forskjellig fra språket fra kroppen. Her benyttes eksempler for å få frem hvordan erfaringer av ubehag kan fungere som kilder til kunnskap.

Kapittel 5: Kroppen i bevegelse. Kapitlet presenterer forskning ut fra hvordan personer erfarer det å trene, danse og bevege seg, og utdyper hvordan kollektive bevegelsesmåter både kan opprettholde tradisjoner og brukes til å uttrykke motstand mot tradisjoner.

Det sjette og siste kapitlet heter Kroppen i fremskrittets tidsalder. Her ønsker jeg å trekke frem problemstillinger som angår hvordan kroppen skal forvaltes i fremtiden. Avgjørende for hva kroppen kan bli i fremtiden, er hvordan kroppen forstås og brukes.

Hvert kapittel avsluttes med noen forslag til videre lesning. Her kunne mange andre forslag også vært gitt. Bidragene som er valgt er primært tenkt som en fordypning i tematikken i hvert kapittel. Jeg gir dessuten en kort beskrivelse av hva jeg anser som mest fremtredende ved forslagene. I noen av notene finnes også referanser til anbefalelsesverdig litteratur.

Selv om kroppen ikke selv utgjør ett fag eller kan forstås som ett felt, så kan det ikke tenkes noe fag og felt uten at kroppen inngår og er relevant. Kroppen er vår måte å være i verden på og er noe vi aldri kan flytte ut av. Hvor vi enn står, går, beveger oss og er, så er vi det med kroppen. Kroppen både husker og kan glemme. Smerte glemmes, små sår gror, trøtthet forsvinner, stresset gir seg når eksamen er over, anspentheten letter under en hyggelig samtale, kjærlighetssorgens hjerteskjærende smerte glir over, bevegelser som var stive mykes opp osv. De fleste prosesser i kroppen er reversible. En forkjølelse tar sin tid, men kroppen heles og leger seg selv i de aller fleste tilfeller. Men kroppen kan også brytes ned, forsvinne og gå tilbake i det store økologiske kretsløpet. I kroppen finnes alt fra svake fornemmelser til klare tanker, fra svimmelheten når noe føles fremmed, nytt og ubegripelig, til balansen og tryggheten i det kjente.

Et sentralt perspektiv i boka er at kroppen har mening og erfaring som sitt ypperste kjennetegn. I kroppen samles, uttrykkes, stabiliseres og forandres vår erfaring. Når vi er på høyden, føler oss inkludert, ikke forstår, protesterer eller er utenfor, så er det i kroppen vi merker dette. Tilstandene forandrer seg, men er alltid bundet til bestemte tider og steder. Kroppen er fleksibel og alltid i tilblivelse. Samtidig er kroppen begrenset. Kroppen er individuell, preget av sosiale forhold og samtidig mer enn dette. Ambisjonen med boka er å synliggjøre implisitte og eksplisitte måter kroppen uttrykkes og forstås på innenfor et slikt spenningsfelt.

